Ruotsin poliisi on pidättänyt yhden miehen epäiltynä osallisuudesta Norrköpingissä keskiviikkoaamuna tapahtuneeseen räjähdykseen, kertoo sanomalehti Expressen (siirryt toiseen palveluun).

Kerrostalon rappukäytävässä tapahtunut räjähdys aiheutti usealle ihmiselle lieviä vammoja.

Pidätetty mies on Expressenin mukaan noin 25-vuotias. Hänet otettiin kiinni eilisen keskiviikon aikana.

Ruotsin tiedotusvälineiden mukaan pommi-iskun kohteena vaikuttaa olleen samassa kerrostalossa asunut No surrender -rikollisjärjestön johtajistoon kuulunut jäsen.

Poliisit tutkivat rikospaikkaa Norrköpingissä. Magnus Andersson / AFP

Miehen rikoskumppani kuoli Norrköpingissä joulukuussa kaksoismurhassa, jossa sai surmansa myös toinen No surrender -jengin jäsen, lehti kertoo.

Talossa asunut mies tuomittiin yhdessä kaksoismurhassa kuolleen miehen kanssa elokuussa 2018. Syynä oli törkeä kiristys. He yrittivät saada 100 000 kruunua eli noin 10 000 euroa kolmannelta mieheltä uhkailemalla No surrender -jengin jäsenyydellään.

He saivat 1,5 vuoden ehdottoman vankeustuomion, joka hovioikeudessa nousi kahteen vuoteen.

Kun kaksoismurhassa myöhemmin kuollut jengin jäsen oli oli pääsemässä valvottuun koevapauteen, hän oli kertonut (siirryt toiseen palveluun), ettei voinut ylläpitää elämässään säännöllistä päivärytmiä, koska häntä uhkailtiin.

Expressenin mukaan No surrender näyttää olleen viime vuonna useiden pommi-iskujen kohde. Kesäkuussa räjähti pommi asuintalossa Linköpingissä ja muutamaa viikkoa myöhemmin strippiklubilla Örebrossa. Molemmat iskut näyttävät liittyvän No surrender -kerhoon.

Voimakas räjähdys asuintalossa Norrköpingissä – Aftonbladet: Kohteena oli rikollisjengin johtohahmo